Bilun í aðveituæð Orkuveitunnar til Akraness Í nótt varð bilun í aðveituæð Orkuveitu Reykjavíkur í Bæjarsveit og er því heitavatnsrennsli til Akraness minna en ella . Hefur vatn því verið tekið af sundlaugunum á Akranesi á meðan viðgerð stendur yfir og loka þær því að óbreyttu eftir hádegi í dag . Gissur Þór Ágústsson , starfsmaður Orkuveitu Reykjavíkur á Akranesi segir að um kl. 2 í nótt hafi orðið rafmagnsbilun í dælustöð við Deildartungu . Viðgerð tók skamman tíma . Síðar í nótt brotnaði heitavatnslögning að Laugarholti í Bæjarhverfinu en þaðan kemur hluti heita vatns Akurnesinga . Bilunin er fundin og stendur viðgerð yfir . Gissur Þór segir erfitt að segja til um hvenær viðgerð ljúki en vonar að það verið ekki síðar en kl. 15 . Vegna þessara tveggja bilana hefur lækkað hratt í birgðatönkum Orkuveitunnar á Akranesi . Var því gripið til þess ráðs að loka fyrir heitavatnsrennsli til sundlauganna á Akranesi því að sögn Gissurar eru heimili látin hafa forgang við aðstæður sem þessar . Hann telur að ef ekkert óvænt kemur uppá þurfi íbúar á Akranesi ekki að óttast að húsakynni þeirra kólni . Hörður Kári Jóhannesson rekstrarstjóri íþróttamannvirkja Akraneskaupstaðar segir að vatn kólni mjög fljótt í sundlaugunum sérstaklega nú þegar frekar kalt er í veðri . Því megi búast við að loka þurfi sundlaugunum eftir hádegi í dag . Sundfélag Akraness hefur þegar fellt niður æfingar í dag .